На 17 февруари 1942 година полкът е преименуван на "Петдесет и седми пехотен драмски полк" и се установява на гарнизон в Драма. През 1943 г.и 1944 г. за комунистическа дейност десетки войници от полка са осъдени и изпратени в затвора и в трудови дружини. През февруари 1944 година е преместен на гарнизон в Кавала. На 24 декември 1944 г. е мобилизиран и взема участие във втората фаза на заключителния етап на войната, като воюва в Дравската и Мурската операции (в боевете при Драваплаконя, Дравачехи и Мур). На 22 юли 1945 година се завръща в Хасково, демобилизира се и на 31 август същата година се разформирова. За участие във военните действия срещу германците са наградени 174 души.